VENDIM 

Nr. 105, datë 24.5.2022

AUTORIZIM I NDIHMËS SHTETËRORE 

 “PËR MBËSHTETJEN E STARTUP-eve DHE 

LEHTËSUESIT E STARTUP-eve”
Komisioni i Ndihmës Shtetërore, me pjesëmarrjen e: 

	- Znj. Delina Ibrahimaj
	kryetare;

	- Znj. Mimoza Dhëmbi
	anëtare;

	- Znj. Etleva Haka
	anëtare;

	- Znj. Mirjana Zisi
	anëtare;

	- Z. Ahmet Mançellari
	anëtar,


në mbledhjen e tij të radhës të datës 24.5.2022, në Ministrinë e Financave dhe Ekonomisë, në bazë të ligjit nr. 9374, datë 21.4.2005, “Për ndihmën shtetërore”, të ndryshuar; të vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’”, morri në shqyrtim njoftimin e ministrit të Shtetit për Mbrojtjen e Sipërmarrjes, të planit të ndihmës shtetërore për startup-et dhe lehtësuesit e startup-eve.
I. Procedura

1. Ministri i Shtetit për Mbrojtjen e Sipërmarrjes me shkresën nr. 2439, datë 28.4.2022, në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore të sipërpërmendur, në bazë të projektvendimit të KM-së “Për përcaktimin e kërkesave dhe kritereve që duhet të plotësojnë startup-et dhe lehtësuesit e startup-eve, si dhe miratimin e procedurave dhe afateve të thirrjes për përfitimin e granteve dhe masave mbështetëse”.

II. Përshkrimi i masës
2. Objektivi: Plani i ndihmës ka si objektiv mbështetjen me grant të startup-eve dhe lehtësuesve të startup-eve, të cilët zhvillojnë projekte inovative në fusha prioritare për zhvillimin e vendit, si:

- Mbështetja e inovacionit në fusha prioritare për zhvillimin e vendit;

- Mbështetja e iniciativave që kanë impakt pozitiv mjedisor;

- Fuqizimi i rinisë;

- Fuqizimi i vajzave dhe grave sipërmarrëse;

- Fuqizimi i përfshirjes sociale, diversiteti dhe impakti social;

- Prioritete të tjera, sipas urdhrit të ministrit të Shtetit për Mbrojtjen e Sipërmarrjes.

3. Baza ligjore: Plani i ndihmës shtetërore mbështetet në projektvendimin e KM-së “Për përcaktimin e kërkesave dhe kritereve që duhet të plotësojnë startup-et dhe lehtësuesit e startup-eve, si dhe miratimin e procedurave dhe afateve të thirrjes për përfitimin e granteve dhe masave mbështetëse”.

4. Kohëzgjatja: Plani i ndihmës do të zbatohet në vitin 2022.

5. Dhënësi i ndihmës dhe autoriteti përgjegjës për zbatimin e masës është ministri përgjegjës për sipërmarrjen.
6. Përfituesit: Përfitojnë mbështetje me grant:

a) Kategoria e startup-ve, sipas klasifikimit të mëposhtëm:

- Startup-et në fazën fillestare;

- Startup-et në fazën e rritjes;

- Startup-et në fazën e zgjerimit.

b) Kategoria e lehtësuesit të startup-eve, sipas klasifikimit të mëposhtëm:

- Akademia, e cila përfshin universitetet publike dhe private;

- Lehtësuesit, si inkubatorët dhe përshpejtuesit;

- Hapësirat e punës, të cilat përfshijnë ofruesit e ambienteve dhe pajisjeve të punës;

- Bashkitë, përveç Bashkisë së Tiranës;

- Organizuesit e eventeve;

- Arsimi parauniversitar, i cili përfshin shkollat e mesme dhe shkollat profesionale publike dhe private.

7. Shtrirja territoriale: Projekti do të zbatohet në territorin e Republikës së Shqipërisë.

8. Forma dhe vlera e ndihmës: Vlera e ndihmës shtetërore për vitin 2022 është 300.000.000 (treqind milionë) lekë në formën e grantit të drejtpërdrejtë nga fondet e miratuara për ministrin përgjegjës për sipërmarrjen. Çdo përfitues do të mbështetet në shumën 1.500.000 (një milion e pesëqind mijë) lekë për startup-et në fazën fillestare, 3.000.000 (tre milionë) lekë për startup-et në fazën e rritjes, 5.000.000 (pesë milionë) lekë për startup-et në fazën e zgjerimit, 10.000.000 (dhjetë milionë) lekë për lehtësuesit si: akademia, inkubatorët dhe përshpejtuesit, hapësirat e punës, organizuesit e eventeve, arsimi parauniversitar; si dhe 20.000.000 (njëzet milionë) lekë për lehtësuesit Bashki.

III. Vlerësimi i ekzistencës së ndihmës shtetërore
9. Komisioni i Ndihmës Shtetërore vlerëson nëse plani i ndihmës shtetërore përbën ndihmë shtetërore në kuptim të nenit 4, pika 1, të ligjit nr. 9374, datë 21.4.2005, “Për ndihmën shtetërore”, të ndryshuar, pra nëse plani ofron një avantazh ekonomik për ndërmarrje, e cila ka një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut.
10. Neni 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:

“Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara, ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.

11. Gjithashtu, neni 71 “Konkurrenca dhe dispozita të tjera ekonomike”, i “Marrëveshjes së stabilizim-asociimit ndërmjet komuniteteve evropiane e shteteve të tyre anëtare dhe Republikës së Shqipërisë
” përcakton se:

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87, të traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”.
12. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) selektiviteti; dhe d) efekti në konkurrencë dhe treg.

13. Ministri përgjegjës për sipërmarrjen ka njoftuar planin e ndihmës shtetërore, i cili lidhet me aktivizimin e burimeve shtetërore në formën e grantit, për mbështetjen e ndërmarrjeve mikro, të vogla dhe të mesme. Plani i ndihmës i jep një avantazh përfituesve, të cilët ata nuk do të ofrohej në kushtet normale të tregut. Avantazhi që ofrohet nëpërmjet planit të ndihmës është selektiv, pasi do të ofrohet vetëm për ndërmarrje të caktuara, përkatësisht ndërmarrje startup (paragrafi 6/a) dhe ndërmarrjet lehtësuese të startup-eve (paragrafi 6/b). Plani i ndihmës mund të shtrembërojë konkurrencën, pasi nëpërmjet tij forcohet pozicioni konkurrues i përfituesve nga skema. Plani i ndihmës gjithashtu ndikon në tregtinë ndërkombëtare, duke qenë se ndërmarrjet përfituese janë aktive në sektorë në të cilët ekziston tregtia rajonale.
Në këto kushte, Komisioni vlerëson se plani i njoftuar është ndihmë shtetërore.
IV. Vlerësimi i përputhshmërisë së skemës
14. Komisioni i Ndihmës Shtetërore vlerëson skemën e njoftuar në bazë të nenit 13, të ligjit nr. 9374/2005, “Për ndihmën shtetërore”, të ndryshuar, ku parashikohet se ndihma shtetërore mund të lejohet nëse: “lehtëson zhvillimin e veprimtarive të caktuara ekonomike ose zhvillimin e zonave të caktuara ekonomike, deri në atë masë sa kjo ndihmë nuk është në kundërshtim me detyrimet e marrëveshjeve ndërkombëtare, të ratifikuara nga Republika e Shqipërisë”. Komisioni vlerëson se rezultatet e planit të ndihmës pritet të jenë pozitive, duke qenë se skema ka efekt nxitës (përfituesi do të aplikojë për ndihmën shtetërore pranë dhënësit të ndihmës shtetërore, para fillimit të punimeve/projektit/ aktivitetit), zbatimi i saj është i domosdoshëm dhe se shkalla e mbështetjes është proporcionale me shpenzimet e pranueshme që mbulohen nga skema.
Sa më lart, Komisioni vlerëson se plani i ndihmës shtetërore është i lejueshëm në përputhje me nenin 4, të ligjit nr. 9374, datë 21.4.2005, “Për ndihmën shtetërore”, të ndryshuar.
PËR KËTO ARSYE,
Komisioni i Ndihmës Shtetërore, në bazë të nenit 4, 17, 22, dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar,
VENDOSI:

1. Të autorizojë skemën e ndihmës shtetërore në formën e grantit për mbështetjen e startup-ve dhe lehtësuesit e startup-eve, të parashikuar në projektvendimin e KM-së “Për përcaktimin e kërkesave dhe kritereve që duhet të plotësojnë startup-et dhe lehtësuesit e startup-eve, si dhe miratimin e procedurave dhe afateve të thirrjes për përfitimin e granteve dhe masave mbështetëse”.

2. Ministri përgjegjës për sipërmarrjen, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe produktet e arritura.

3. Ministri përgjegjës për sipërmarrjen të njoftojë çdo ndryshim të planit të ndihmës.
4. Ministri përgjegjës për sipërmarrjen të ruajë deri në dhjetë vjet të gjitha të dhënat për zbatimin e skemës, pasi ndihma e fundit individuale të jetë dhënë në kuadër të kësaj skeme.

5. Ky vendim të botohet në Fletoren Zyrtare.
KRYETAR 

Delina Ibrahimaj
� Ligji nr. 9590, datë 27.7.2006, “Për ratifikimin e ‘Marrëveshjes së stabilizim-asociimit ndërmjet Republikës së Shqipërisë dhe komuniteteve evropiane e shteteve të tyre anëtare’”.

